News Update: หุ้น Alibaba พุ่งแรงกว่า 12% หลังรายได้โตดีกว่าคาด เพิ่มขึ้น 9% ความเชื่อมั่นในจีนฟื้น - FINNOMENA
หุ้น Alibaba พุ่งแรงกว่า 12% หลังรายได้บริษัทโตดีกว่าคาด +9% ขณะที่จำนวนผู้ใช้งานในจีนเกิน 1 พันล้านคนแล้ว บรรเทาความกังวลของนักลงทุนจากการล็อกดาวน์และปัญหาด้านกฎระเบียบ
27 พ.ค. 2565

หุ้น Alibaba พุ่งแรงกว่า 12% หลังรายได้บริษัทโตดีกว่าคาด +9% ขณะที่จำนวนผู้ใช้งานในจีนเกิน 1 พันล้านคนแล้ว บรรเทาความกังวลของนักลงทุนจากการล็อกดาวน์และปัญหาด้านกฎระเบียบ
วันนี้ (27 พ.ค.) ดัชนี Hang Seng Tech ของฮ่องกงเพิ่มขึ้นมากถึง 4.9% สู่ระดับสูงสุดในรอบ 1 สัปดาห์ นำโดย Alibaba และ Baidu ที่ประกาศงบออกมาดีกว่าคาด ส่งสัญญาณบวกว่ายักษ์ใหญ่ด้านเทคโนโลยีค้นพบวิธีลุยผ่านข้อจำกัดที่เข้มงวดของนโยบายภาครัฐแล้ว
Alibaba รายงานรายได้ไตรมาสเดือน มี.ค. อยู่ที่ 30,300 ล้านดอลลาร์ เพิ่มขึ้น 9% จากปีที่แล้ว แต่ยังคงขาดทุนสุทธิอยู่ที่ 2,800 ล้านดอลลาร์ โดยการขาดทุนมาจากการลงทุนบริษัทต่างๆ ที่ราคาหุ้นปรับลงมาอย่างมาก แต่หากเป็นบัญชี Non-GAAP จะมีกำไรอยู่ที่ 3,123 ล้านดอลลาร์
➢ รายได้จากธุรกิจ e-commerce: 22,137 ล้านดอลลาร์ (+8%)
➢ รายได้จากบริการต่างๆ ในท้องถิ่น: 1,647 ล้านดอลลาร์ (+29%)
➢ รายได้จากธุรกิจ Cloud: 2,993 ล้านดอลลาร์ (+12%)
สำหรับธุรกิจ e-commerce ในต่างประเทศ มีจำนวนคำสั่งซื้อเพิ่มขึ้น 7% จาก Lazada และ Trendyol แต่มีคำสั่งซื้อลดลงใน AliExpress ขณะที่จำนวนลูกค้าที่ใช้งานเป็นประจำในจีนเพิ่มขึ้นเป็น 1 ล้านคน
Daniel Zhang ซีอีโอของบริษัทกล่าวว่า บริษัทเตรียมขยายธุรกิจด้วยการพัฒนาคุณภาพ การควบคุมต้นทุน รวมถึงขยายโครงสร้างพื้นฐานในระบบคลาวด์และดิจิทัลสำหรับลูกค้าต่อไป แต่ยังคงกังวลในผลกระทบที่คาดเดาไม่ได้ของนโยบายโควิดเป็นศูนย์ที่ส่งผลกระทบต่อซัพพลายเชนและความเชื่อมั่นของผู้บริโภค
ส่งผลให้ราคาหุ้น Alibaba ในตลาดหุ้นฮ่องกงพุ่งแรงกว่า 12% ขณะที่หุ้น SoftBank Group ผู้ถือหุ้นรายใหญ่ที่สุดของ Alibaba เพิ่มขึ้น 4.5% ในตลาดหุ้นญี่ปุ่น
Alibaba เป็นเครื่องมือสำคัญในการวัดความเชื่อมั่นของผู้บริโภคชาวจีน เพราะบริษัทครองส่วนแบ่งตลาดค้าปลีกที่ใหญ่ที่สุดในเอเชีย ตอนนี้ Alibaba เผชิญกับทั้งการแข่งขันและความไม่แน่นอนทางเศรษฐกิจในประเทศของตัวเอง
Zhang กล่าวว่า Alibaba จะมีบทบาทในการช่วยให้เศรษฐกิจฟื้นตัว โดยในปีงบประมาณใหม่ บริษัทจะเน้นไปที่การควบคุมต้นทุน และปรับปรุงประสิทธิภาพการดำเนินงาน
อ้างอิง: https://www.bloomberg.com/news/articles/2022-05-27/china-tech-shares-surge-as-sales-beats-boost-sentiment?srnd=premium-asia&sref=e4t2werz 
https://www.bloomberg.com/news/articles/2022-05-26/alibaba-revenue-beats-after-consumption-held-up-during-lockdowns?sref=e4t2werz 
https://www.blognone.com/node/128690 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Alibaba
News Update
หุ้นจีน
หุ้นเทคโนโลยีจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA